Številka: 35409-21/2021-2550-20

Datum: 15. 7. 2021

Ministrstvo za okolje in prostor izdaja na podlagi 38.a člena Zakona o državni upravi (Uradni list RS, št. 113/05-ZDU-1-UPB4, 126/07-ZUP-E, 48/09,8/10-ZUP-G, 8/12-ZVRS-F, 21/12, 47/13, 12/14 in 90/14), 46. člena Zakona o varstvu okolja (Uradni list RS, št. 39/2006-ZVO-1-UPB1, 49/06-ZMetD, 66/06-odl. US, 33/07-ZPNačrt, 57/08-ZFO-1A, 70/80, 108/09, 48/12, 57/12, 92/13, 56/15, 102/15, 30/16, 61/17-GZ, 21/18 – ZNOrg, 84/18-ZIURKOE in 158/20), 114. in 119. člena Zakona o urejanju prostora (Uradni list RS, št. 61/2017) in 145. člena Zakona o splošnem upravnem postopku (Uradni list RS. št. 24/06-UPB2, 105/06-ZUS-1, 126/07, 65/08, 47/09-odl. US, 8/2010, 82/2013 in 175/20 – ZIUOPDVE) v upravni zadevi odločitve o sprejemljivosti vplivov izvedbe plana na okolje za Občinski podrobni prostorski načrt za Ekonomsko-poslovno cono Ormož, pripravljavcu plana, Občini Ormož, Ptujska cesta 6, 2270 Ormož, naslednjo

# ODLOČBO

1. Vplivi plana na okolje, ugotovljeni v postopku celovite presoje vplivov na okolje za Občinski podrobni prostorski načrt za Ekonomsko-poslovno cono Ormož, (ZEU družba za načrtovanje in inženiring d.o.o., št. projekta OPPN-6/19, dopolnjeno julij 2021) so sprejemljivi ob upoštevanju omilitvenih ukrepov, določenih v okoljskem poročilu.
2. V tem postopku ni bilo stroškov.

# Obrazložitev

I

Pripravljavec plana, Občina Ormož, Ptujska cesta 6, 2270 Ormož, je z vlogo, št. 350-21/2019 02/22, z dne 25. 5. 2021, prejeto po elektronski pošti 29. 6. 2021, Ministrstvo za okolje in prostor (v nadaljnjem besedilu Ministrstvo) zaprosil za odločitev o sprejemljivosti vplivov izvedbe Občinskega podrobnega prostorskega načrta za Ekonomsko-poslovno cono Ormož (v nadaljnjem besedilu OPPN) na okolje.

Vloga je bila dopolnjena dne 1. 7. 2021, 2. 7. 2021 in 13. 7. 2021.

Vlogi in dopolnitvam je bilo priloženo:

- mnenje Ministrstva za kulturo, št. 35012-56/2020/17;

- mnenje Ministrstva za zdravje s prilogo št. 212b-09/1649-21/NP-2474031-3;

- mnenje Direkcije RS za vode, št. 35021-110/2021-2;

- mnenje Zavoda RS za varstvo narave, št. 3563-0034/2021-2;

- Grafični načrt – Zazidalna oziroma ureditvena situacija, ZEU d.o.o., julij 2021.

Gradivo je bilo objavljeno na [spletni strani Občine Ormož](http://www.ormoz.si/objava/489514), in sicer:

- Občinski podrobni prostorski načrt za Ekonomsko-poslovno cono Ormož - predlog, (ZEU družba za načrtovanje in inženiring d.o.o., št. projekta OPPN-6/19);

- Okoljsko poročilo za Občinski podrobni prostorski načrt Ekonomsko-poslovna cona Ormož, (ZEU d.o.o., LUČKA okoljske in prostorske študije, Vanja Šendlinger s.p., št. naloge OP-1/20, januar 2021).

II

Ministrstvo je z odločbo, št. 35409-84/2020/12, z dne 7. 9. 2020 odločilo, da je za Občinski podrobni prostorski za Ekonomsko-poslovno cono Ormož treba izvesti celovito presojo vplivov na okolje. Presoja sprejemljivosti vplivov izvedbe plana na varovana območja narave ni bila sestavni del postopka.

Za predmetni občinski podrobni prostorski načrt je bilo izdelano okoljsko poročilo, (ZEU d.o.o., LUČKA okoljske in prostorske študije, Vanja Šendlinger s.p., št. naloge OP-1/20, januar 2021, dopolnjeno marec 2021), za katero je ministrstvo izdalo mnenje, št. 35409-21/2021-2550-9, z dne 25. 3. 2021, da je ustrezno.

Pripravljavec plana je gradivo javno razgrnil v času od 30. 3. 2021 do vključno 30. 4. 2021. V okviru javne razgrnitve gradiva je bila izvedena tudi javna obravnava in sicer 21. 4. 2021.

III

Po 46. členu Zakona o varstvu okolja (Uradni list RS, št. 39/2006-ZVO-1-UPB1, 49/06-ZMetD, 66/06-odl. US, 33/07-ZPNačrt, 57/08-ZFO-1A, 70/80, 108/09, 48/12, 57/12, 92/13, 56/15, 102/15, 30/16, 61/17-GZ, 21/18 – ZNOrg, 84/18-ZIURKOE in 158/20; v nadaljnjem besedilu ZVO-1) ministrstvo v 30 dneh od prejema plana ob upoštevanju mnenj ministrstev in organizacij iz 42. člena tega zakona izda odločbo, s katero plan potrdi, če presodi, da so njegovi vplivi na okolje sprejemljivi, ali potrditev zavrne, če presodi, da vplivi izvedbe plana na okolje niso sprejemljivi.

Pripravljavec plana mora v planu v čim večji meri upoštevati pisna mnenja in pripombe o sprejemljivosti vplivov izvedbe plana na okolje, ki jih s stališča svoje pristojnosti in glede na vsebino plana pripravijo ministrstva in organizacije, pristojne za posamezne zadeve varstva okolja ali varstvo ali rabo naravnih dobrin ali varstvo kulturne dediščine. Prav tako mora pripravljavec plana v čim večji meri upoštevati mnenja in pripombe javnosti iz 43. člena ZVO-1. Na podlagi mnenj ministrstev in organizacij ter mnenj in pripomb javnosti pripravljavec plan ustrezno spremeni in dopolni ter ga pošlje ministrstvu v potrditev.

Po 119. členu Zakona o urejanju prostora (Uradni list RS, št. 61/17-ZUreP-2; v nadaljnjem besedilu: ZUreP-2), se za postopek priprave in sprejetja OPPN smiselno uporabljajo določbe, ki veljajo za postopek priprave in sprejetja OPN.

V 114. členu ZUreP-2 občina pozove državne nosilce urejanja prostora, da v 30 dneh podajo mnenje k predlogu OPN. Državni nosilci urejanja prostora, ki sodelujejo pri celoviti presoji vplivov na okolje, hkrati z mnenjem k predlogu podajo tudi mnenje o sprejemljivosti vplivov izvedbe OPN na okolje.

Pripravljavec plana je z vlogo, št. 350-21/2019 02/22, z dne 25. 5. 2021, prejeto po elektronski pošti 29. 6. 2021, zaprosil Ministrstvo za odločitev o sprejemljivosti vplivov izvedbe predloga Občinskega podrobnega prostorskega načrta za Ekonomsko-poslovno cono Ormož na okolje. Ministrstvo je prejelo mnenja naslednjih nosilcev urejanja prostora in organizacij, ki sodelujejo v postopku celovite presoje vplivov na okolje: Zavoda RS za varstvo narave, št. 3563-0034/2021-2, z dne 21. 6. 2021; Direkcije RS za vode, št. 35021-110/2021-2, z dne 2. 6. 2021, Ministrstva za kulturo št. 35012-56/2020/17, z dne 29. 6. 2021 in Ministrstva za zdravje s priloženim mnenjem Nacionalnega laboratorija za zdravje, okolje in hrano, št. 212b-09/1649-21/NP-2474031-3, z dne 4. 6. 2021.

Zavod RS za varstvo narave je v mnenju, št. 3563-0034/2021-2, z dne 21. 6. 2021, navedel, da OPPN leži zunaj območij z naravovarstvenim statusom in v celoti upošteva vsebino podanega prvega mnenja. Zavod RS za varstvo narave zato meni, da je vpliv izvedbe OPPN s stališča varstva narave sprejemljiv.

Direkcija RS za vode je v mnenju, št. 35021-110/2021-2, z dne 2. 6. 2021, navedla, da k predlogu OPPN podaja pozitivno mnenje, saj ta v celoti upošteva izdane področne smernice. Območje obravnave ni plazljivo ali erozijsko ogroženo in ne sega na vodovarstveno območje zajetij pitne vode, zato se je Direkcija za vode v konkretnih smernicah že opredelila, da za OPPN ni treba izvesti celovite presoje vplivov na okolje.

Ministrstvo za kulturo je v mnenju, št. 35012-56/2020/17, z dne 29. 6. 2021, navedlo, da OPPN zagotavlja ustrezno varstvo kulturne dediščine, zato je vpliv njegove izvedbe na kulturno dediščino sprejemljiv.

Ministrstvo za zdravje je posredovalo mnenje Nacionalnega inštituta za javno zdravje (v nadaljnjem besedilu NLZOH), št. 212b-09/1649-21/NP-2474031-3, z dne 4. 6. 2021, s katerim soglaša. NLZOH je v mnenju navedel, da so bile v predlogu OPPN upoštevane usmeritve ministrstva za zdravje, podane v strokovnem mnenju k osnutku OPPN. Na podlagi predložene dokumentacije NLZOH meni, da je vpliv OPPN s stališča varstva zdravja ljudi sprejemljiv.

Ministrstvo je pregledalo gradivo, objavljeno na spletni strani Občine Ormož in ugotovilo, da v predlogu OPPN niso v celoti upoštevani omilitveni ukrepi iz okoljskega poročila, zato je zahtevalo dopolnitev.

Pripravljavec plana je dne 13. 7. 2021 na Ministrstvo posredoval obrazložitev in dopolnjeno gradivo - Grafični načrt – Zazidalna oziroma ureditvena situacija, ZEU d.o.o., julij 2021. Ministrstvo ocenjuje, da je dopolnjeno gradivo ustrezno.

IV

Po pregledu celotnega gradiva in na podlagi prejetih pozitivnih mnenj, Ministrstvo meni, da so vplivi izvedbe Občinskega podrobnega prostorskega načrta za Ekonomsko-poslovno cono Ormož na okolje sprejemljivi.

Skladno s šestim odstavkom 22. člena Uredbe o okoljskem poročilu in podrobnejšem postopku celovite presoje vplivov izvedbe planov na okolje (Uradni list RS, št. 73/05) morajo biti v sklepu o potrditvi plana navedeni tudi omilitveni ukrepi, s katerimi se odpravljajo pričakovani bistveni ali uničujoči vplivi, merila in pogoji, ki morajo biti izpolnjeni, da se plan lahko izvede ter načini spremljanja izvajanja plana.

Skladno s prvim odstavkom 23. člena Uredbe o okoljskem poročilu in podrobnejšem postopku celovite presoje vplivov izvedbe planov na okolje se v sklepu o potrditvi plana odloči tudi o spremljanju izvajanja plana.

Omilitveni ukrepi so vključeni v predlog Občinskega podrobnega prostorskega načrta za Ekonomsko-poslovno cono Ormož v 11., 12., 23., 24., 25., 26., 27. in 28. členu ter na grafičnem načrtu Zazidalna oziroma ureditvena situacija, ZEU d.o.o., julij 2021. Spremljanje stanja okolja je določeno v okoljskem poročilu.

Pouk o pravnem sredstvu: Zoper to odločbo ni pritožbe, pač pa se lahko sproži upravni spor in sicer z vložitvijo tožbe, ki se vloži v roku 30 dni po vročitvi te odločbe na Upravno sodišče Republike Slovenije, Fajfarjeva 33, Ljubljana. Tožba se vloži pisno pri navedenem sodišču.

Postopek vodila:

Mojca Lenardič

Podsekretarka

mag. Andrej Vizjak

MINISTER

Vročiti:

* Občina Ormož, Ptujska cesta 6, 2270 Ormož

V vednost (elektronsko):

* Ministrstvo za kulturo, Direktorat za kulturno dediščino, [gp.mk@gov.si](mailto:gp.mk@gov.si)
* Ministrstvo za zdravje, Direktorat za javno zdravje, [gp.mz@gov.si](mailto:gp.mz@gov.si)
* Direkcija RS za vode, Sektor območja Drave, [gp.drsv-mb@gov.si](mailto:gp.drsv-mb@gov.si)
* Zavod RS za varstvo narave, OE Maribor, [zrsvn.oemb@zrsvn.si](mailto:zrsvn.oemb@zrsvn.si)